BLO loof vlieënier vir ‘onberispelike dapperheid’Vlieënier Rudolf Erasmus kort nadat hy die vliegtuig veilig geland het. (Foto: Brian Emmenis/Verskaf) Die Burgerlugvaarowerheid (BLO) het ŉ koelkop vlieënier wat ten spyte van ŉ Kaapse kobra wat op ŉ vlug in die kajuit kop uitgesteek het en steeds veilig geland het, vir sy dapperheid geloof. Rudolf Erasmus (30) was Maandag met ŉ Beechcraft Baron 58 met vier passasiers van Worcester na Mbombela op pad toe hy die slang aan boord van die vliegtuig gewaar het. Erasmus het aanvanklik gedink sy waterbottel lek toe hy iets koud en nat teen sy heup voel. Hy het die slang onder sy sitplek sien inseil en sy passasiers minute later omtrent die ongenooide gas ingelig. Erasmus het daarna ŉ noodlanding by Welkom in die Vrystaat gedoen waar die insittendes blitsig uitgeklouter het. Die vliegtuig is daar (sonder sukses) vir die ontwykende Kaapse kobra gefynkam. Poppy Khoza, direkteur van die BLO, het by talle ander Suid-Afrikaners aangesluit in hul lof vir Erasmus wat “onberispelike dapperheid” in die situasie getoon het. Op dié foto kan die slang by die vliegtuig se wiel gesien word. (Foto: Verskaf deur Brian Emmenis) “Ek wil Rudolph gelukwens met sy dapper optrede en vir hoe hy ŉ situasie hanteer het wat ŉ groot lugvaartvoorval kon wees. “Hy het te midde van ŉ gevaarlike situasie kalm gebly en sy vliegtuig veilig geland, sonder enige beserings vir hom of sy passasiers,” sê Khoza. “Hy het aan die wêreld gewys dat ŉ hy lugvaartveiligheidsambassadeur van die hoogste orde is.”